廣東黄漕改除廣西帥過郡送行
作者：曾丰
朝代：宋

paragraphs: 眼醒蓬島飽瀛洲，他水他山何足遊。
郎宿自闌朝北極，使車誰枉指南州。
浩浩湯湯廣諸海，無人能與相融會。
天遣公開東計臺，融會諸海新詩內。
奇奇怪怪桂諸峯，無人能與相會融。
天遣公開西帥府，會融諸峯古文中。
進衣怱遽吾民事，退食從容吾道許。
詩文平淡潮柳州，公則視之爲末藝。
包籠天地孟軻篇，收管山川馬遷記。
仰觀俯察易象真，更勘畫前精入神。
未爲三公效燮理，先與萬物歸彌綸。
事非戰國而來事，人是羲皇以上人。